**Δελτίο Τύπου**

**Παγκόσμια Ημέρα Δικαιωμάτων Καταναλωτή**

**Τι πρέπει να γνωρίζουν οι καταναλωτές για τις διαδικασίες «Γνώρισε τον Πελάτη σου» (Know Your Customer KYC) και την προστασία δεδομένων στις διαδικτυακές συναλλαγές**

**12.03.25** – Οι διαδικτυακές αγορές, οι τραπεζικές συναλλαγές και οι ψηφιακές υπηρεσίες έχουν γίνει αναπόσπαστο μέρος της καθημερινότητας, ωστόσο ενέχουν κινδύνους, όπως η κλοπή ταυτότητας και η απάτη πληρωμών. Για την αντιμετώπιση αυτών των απειλών, πολλές εταιρείες εφαρμόζουν διαδικασίες «Γνώρισε τον Πελάτη σου» (Know Your Customer - KYC) για την ταυτοποίηση των καταναλωτών πριν από την ολοκλήρωση διαδικτυακών συναλλαγών. Συνηθισμένες τεχνικές περιλαμβάνουν, για παράδειγμα, τη μέθοδο ταυτοποίησης δύο παραγόντων, τις διαδικασίες επαλήθευσης ταυτότητας και τις ψηφιακές υπογραφές. Παρόλο που οι έλεγχοι αυτοί μπορούν να συμβάλουν στην προστασία τόσο των καταναλωτών όσο και των εταιρειών, εγείρουν επίσης ερωτήματα σχετικά με την προστασία δεδομένων και τα δικαιώματα των καταναλωτών. Στο πλαίσιο της «Παγκόσμιας Ημέρας Δικαιωμάτων του Καταναλωτή», το Ευρωπαϊκό Κέντρο Καταναλωτή (ΕΚΚ) Κύπρου ενημερώνει τους καταναλωτές για το KYC και τα δικαιώματά τους βάσει της ευρωπαϊκής νομοθεσίας περί προστασίας δεδομένων.

**Τι είναι το KYC και γιατί χρησιμοποιείται;**

Το KYC είναι η διαδικασία ταυτοποίησης της ταυτότητας ενός καταναλωτή πριν από την ολοκλήρωση μιας διαδικτυακής συναλλαγής. Είναι ιδιαίτερα διαδεδομένο στον τραπεζικό και χρηματοοικονομικό τομέα, αλλά χρησιμοποιείται όλο και περισσότερο από επιχειρήσεις ηλεκτρονικού εμπορίου και παρόχους τηλεπικοινωνιών. Ο σκοπός του είναι η αξιολόγηση των καταναλωτών ως «καλών» πελατών και η αποτροπή της απάτης, της νομιμοποίησης εσόδων από παράνομες δραστηριότητες και άλλων παράνομων ενεργειών.

Πέρα από την ανίχνευση απάτης, οι εταιρείες χρησιμοποιούν το KYC και για σκοπούς μάρκετινγκ και τμηματοποίησης πελατών. Ανάλογα με τη συμπεριφορά αγορών τους, ορισμένοι πελάτες μπορεί να λαμβάνουν εξατομικευμένες προσφορές, ενώ άλλοι μπορεί να αποκλείονται από συγκεκριμένες μεθόδους πληρωμής ή να βλέπουν τους λογαριασμούς τους να περιορίζονται. Καταναλωτές έχουν αναφέρει περιπτώσεις στο Δίκτυο ΕΚΚ, όπου επανειλημμένες καταγγελίες ή επιστροφές προϊόντων οδήγησαν σε πάγωμα λογαριασμών, συχνά χωρίς σαφή εξήγηση.

Οι έμποροι και οι πάροχοι υπηρεσιών συλλέγουν συνήθως προσωπικά δεδομένα, όπως: • Όνομα και ταχυδρομική διεύθυνση  
• Διεύθυνση email και αριθμό τηλεφώνου  
• Διεύθυνση IP και τύπο συσκευής (PC, smartphone, λειτουργικό σύστημα)  
• Στοιχεία πληρωμής (αριθμός κάρτας ή τραπεζικού λογαριασμού)

Εάν οι καταναλωτές χρειάζεται να παρέχουν αντίγραφο της ταυτότητάς τους, μπορούν να χρησιμοποιήσουν εργαλεία υδατογραφήματος για την προσθήκη εξατομικευμένου κειμένου σημείωση του αντιγράφου με ένδειξη του σκοπού χρήσης (π.χ. «Το παρόν αντίγραφο χρησιμοποιείται αποκλειστικά για την επαλήθευση της παραγγελίας μου αρ. xxx με τον πωλητή xxx») ή η αναγραφή της ημερομηνίας μπορεί να αποτρέψει τη μη εξουσιοδοτημένη χρήση των προσωπικών δεδομένων.

Το Ευρωπαϊκό Κέντρο Καταναλωτή (ΕΚΚ) Κύπρου προτείνει:

• Να είστε επιφυλακτικοί με τα αιτήματα για ταυτοποίηση. Δεν έχουν όλες οι εταιρείες το δικαίωμα να ζητούν αντίγραφα ταυτοτήτων.  
• Να ρωτάτε γιατί χρειάζονται τα δεδομένα σας.  
• Να ελέγχετε τα δικαιώματά σας βάσει του Γενικού Κανονισμού για την Προστασία Δεδομένων (GDPR). Να γνωρίζετε για την αυτόματη αξιολόγηση πελατών.

**Δικαιώματα καταναλωτών βάσει του GDPR**

Σύμφωνα με τον Γενικό Κανονισμό για την Προστασία Δεδομένων (GDPR), οι εταιρείες πρέπει να διασφαλίζουν ότι η συλλογή και επεξεργασία προσωπικών δεδομένων είναι απαραίτητη, αναλογική και διαφανής. Οι καταναλωτές μπορούν να ζητήσουν πρόσβαση, διόρθωση ή διαγραφή των δεδομένων τους.

Τον Ιανουάριο του 2025, η Ολλανδική Εποπτική Αρχή επέβαλε πρόστιμο 4,75 εκατομμυρίων ευρώ σε μια γνωστή πλατφόρμα streaming, επειδή δεν ενημέρωνε τους πελάτες για τον τρόπο με τον οποίο χρησιμοποιούσε, κοινοποιούσε, διατηρούσε και προστάτευε τα δεδομένα τους.

**Ευρωπαϊκές εξελίξεις: Ψηφιακή Ταυτότητα και KYC**

Το Ευρωπαϊκό Ψηφιακό Πορτοφόλι Ταυτότητας, μια πρωτοβουλία της Ευρωπαϊκής Επιτροπής, στοχεύει στην παροχή ενός ασφαλούς, διαλειτουργικού και φιλικού προς την προστασία δεδομένων συστήματος ψηφιακής ταυτοποίησης σε όλη την ΕΕ.

**Συμπέρασμα: Το KYC πρέπει να ισορροπεί μεταξύ ασφάλειας και δικαιωμάτων των καταναλωτών**

Παρότι το KYC βοηθά στην πρόληψη της απάτης, οι εταιρείες πρέπει να διασφαλίζουν ότι η συλλογή δεδομένων είναι δίκαιη, διαφανής και σύμφωνη με τον GDPR. Οι καταναλωτές πρέπει πάντα να ενημερώνονται για τη χρήση των δεδομένων τους και να έχουν τη δυνατότητα να αμφισβητήσουν άδικες αξιολογήσεις ή περιορισμούς.

**Επικοινωνία Τύπου**  
Ευρωπαϊκό Κέντρο Καταναλωτή Κύπρου  
Τηλ. 22867177  
Ιστότοπος: [www.ecccyprus.gov.cy](http://www.ecccyprus.gov.cy)